I. Mikloš, podpredseda vlády a minister financií SR: (2004-06-23):
Štátny rozpočet na rok 2003 schválený zákonom č. 750/2002 Z. z. vychádzal z makroekonomických parametrov charakterizovaných predpokladaným tempom rastu HDP, v stálych cenách 3,7 %, priemernou ročnou mierou inflácie 8,8 % a mierou evidovanej nezamestnanosti 18 %. V skutočnosti sa rozpočtové hospodárenie uskutočňovalo v priaznivejšom makroekonomickom prostredí, ako bolo predpokladané. Výkonnosť slovenského hospodárstva sa zvýšila o 4,2 %, čím si Slovensko udržalo v rámci stredoeurópskeho regiónu prvenstvo v ekonomickom raste. Zvýšila sa produktivita práce a významne vzrástla zamestnanosť. Počet zamestnaných sa podľa metodiky výberového zisťovania pracovných síl medziročne zvýšil o 1,8 % a zároveň sa znížila priemerná miera nezamestnanosti o 1,1 %. Deficit bežného účtu platobnej bilancie bol najnižší od roku 1995 a dosiahol 10,2 mld. Sk, čo predstavuje len 0,9 % hrubého domáceho produktu. Kurz slovenskej koruny sa zhodnocoval a znižovali sa aj úrokové sadzby. Pozitívne ekonomické signály viedli k ďalšiemu zvýšeniu ratingu Slovenskej republiky, k zlepšovaniu podnikateľského prostredia a k zvýšeniu záujmu zahraničných investorov o Slovensko, o čom svedčí skutočnosť, že formou priamych zahraničných investícií získalo Slovensko v uplynulom roku 37,3 mld. korún a ich stav ku koncu roka dosiahol 346,1 mld. korún. Základné parametre štátneho rozpočtu na rok 2003 určené zákonom o štátnom rozpočte charakterizujú rozpočtové príjmy 235,4 mld. korún, výdavky 291,4 mld. a schodok 56 mld. korún. Základným zámerom rozpočtovej politiky bolo prispieť k stabilnému a rovnovážnemu ekonomickému vývoju a k napĺňaniu integračných zámerov vlády. Verejný rozpočet zostavený v metodike ESA95 bol limitovaný výškou schodku 57,5 mld. korún, čo predstavuje 4,97 % HDP. Pri súhrnnom hodnotení minuloročných výsledkov rozpočtového hospodárenia možno konštatovať, že boli lepšie, než sa rozpočtovalo, a to tak v samotnom štátnom rozpočte ako aj v celom okruhu verejných financií. Skutočne vykázaný schodok štátneho rozpočtu je o 64,1 mil. korún nižší, než určil zákon o štátnom rozpočte na rok 2003. Schodok verejného rozpočtu v národnej metodike vo vzťahu k HDP bol o 0,39 percentuálneho bodu nižší, než sa rozpočtovalo v metodike ESA 95, dokonca nižší o 1,5 percentuálneho bodu. Za priaznivými súhrnnými výsledkami rozpočtového hospodárenia treba však vidieť značné odchýlky v štruktúre rozpočtovaných a skutočne dosiahnutých príjmov a výdavkov. Získané príjmy štátneho rozpočtu vo výške 233,1 mld. korún boli o 2,3 mld. nižšie než v schválenom rozpočte a o 7,9 mld. nižšie než v upravenom rozpočte. Celý uplynulý rok charakterizujú problémy pri plnení daňových príjmov, najmä u dane z pridanej hodnoty, ktoré sa najvypuklejšie prejavili v prvom polroku. Prijatými legislatívnymi opatreniami, ktoré nadobudli účinnosť od 1. júla, respektíve od 1. augusta 2003, sa ich výpadok čiastočne zmiernil, aj napriek tomu však bolo ich skutočné inkaso o 15,5 mld. korún nižšie, než sa rozpočtovalo. Celý výpadok ide v podstate na vrub dane z pridanej hodnoty, i keď nižšie plnenie zaznamenali aj iné daňové príjmy. V celej tejto skupine príjmov sa prekročil rozpočtový výnos len pri daniach z majetku, spotrebných daniach a cle. V skupine nedaňových príjmov a najmä pri prijatých grantoch a transferoch sa naopak zaznamenal pozitívny vývoj. Nedaňové príjmy sumou 17,3 mld. korún boli o 5,3 mld. korún vyššie než v pôvodnom a o takmer 5 mld. korún vyššie než v upravenom rozpočte, pričom rozpočet sa prekročil vo všetkých položkách nedaňových príjmov. Pôvodný rozpočet grantov a transferov sa zvýšil zo 4 mld. korún na 9,3 mld. korún, skutočne sa prijalo 12,2 mld. korún. Rozhodujúcich 11,5 mld. korún z nich tvoria tuzemské transfery, a to najmä z Fondu národného majetku a zo štátnych finančných aktív. Aj realizované výdavky štátneho rozpočtu vo výške 289 mld. korún boli nižšie o 2,4 mld. korún než vo schválenom a o 6,9 mld. korún oproti upravenému rozpočtu. Až 85,6 % z nich tvoria bežné výdavky určené na mzdy - 30,7 mld. korún, poistné a príspevky zamestnávateľa do poisťovní a Národného úradu práce - 9,8 mld. korún, na nákup tovarov a služieb - 34,5 mld. korún a najmä výdavky poskytované formou bežných transferov vo výške 142,1 mld. korún. Kapitálové výdavky sa poskytli na obstarávanie kapitálových aktív vo výške 15,4 mld. korún a na poskytovanie kapitálových transferov vo výške 13,7 mld. korún. V rámci verejného rozpočtu sa vykázal súhrnný schodok 49,8 mld. korún ako saldo schodkov rozpočtového hospodárenia štátneho rozpočtu obcí, vyšších územných celkov, zdravotných poisťovní, Fondu národného majetku v úhrnnej výške 54,4 mld. korún a prebytkov rozpočtového hospodárenia Sociálnej poisťovne, Národného úradu práce, štátnych fondov, Slovenského pozemkového fondu, príspevkových organizácií a akciových spoločností Veriteľ a Slovenská konsolidačná v úhrnnej výške 4,6 mld. korún. Vo vzťahu k HDP to predstavuje 4,16 % oproti rozpočtovaným 4,55 %. V metodike ESA 95 vykázala verejná správa úhrnný schodok 41,5 mld. korún, čo predstavuje 3,5 % hrubého domáceho produktu. Vážené panie poslankyne, vážení páni poslanci, myslím, že by nebolo účelné ďalej rozvádzať podrobné číselné údaje o dosiahnutých výsledkoch rozpočtového hospodárenia. Celú faktografiu obsahuje predložený materiál aj s ohľadom na to, že bol podrobne prerokovaný v jednotlivých parlamentných výboroch, sú vám tieto údaje iste známe. Preto chcem skôr zdôrazniť, že vcelku priaznivé dimenzie rozpočtového hospodárenia v uplynulom roku sú aj výsledkom zvýšenej pozornosti vlády, aj opatrení prijatých na úrovni vlády a ministerstva financií. Bolo totiž potrebné prijať opatrenia nielen na eliminovanie výpadku rozpočtových príjmov najmä tých daňových, ale vo výdavkovej časti rozpočtu riešiť viaceré, pôvodne nepredpokladané výdavkové tituly, respektíve hľadať úspory, ktoré by kompenzovali riziká rozpočtu. Ide najmä o mzdovú náročnosť v štátnej a verejnej službe, ktorými sa, ide teda o zákonné úpravy, ktorými sa zrušil ďalší plat zamestnancov v štátnej službe, posunuli sa termíny uplatnenia nového systému odmeňovania a zmeny nastali aj vo valorizácii platov niektorých skupín zamestnancov verejnej správy. Ďalej v sociálnej oblasti bol prehodnotený najmä systém vyplácania prídavkov na deti, príspevkov k prídavkom na deti a rodičovského príspevku. Znížila sa tiež nárokovateľnosť na sociálne dávky pre občanov v hmotnej núdzi, ktorí sa v nej ocitli z objektívnych dôvodov. V oblasti bytovej politiky sa znížila výška štátnej prémie v stavebnom sporení a bonifikácia úrokov pri hypotekárnych úveroch najmä vo väzbe na zníženie celkových úrokových sadzieb. V oblasti štátnych záruk sa prakticky eliminovalo poskytnutie nových garancií s vysokou mierou rizika. Vieme, že tieto opatrenia neprispeli k zvýšeniu popularity vlády, pred populistickými riešeniami sme však dali prednosť reálnym rozpočtovým obmedzeniam, vďaka ktorým sa podarilo realizovať zámery rozpočtovej politiky v uplynulom roku, ktoré prinášajú svoje pozitívne ovocie aj v tomto roku. Vážený pán predsedajúci, vážené panie poslankyne, vážení páni poslanci, ako som už uviedol, hospodárenie s prostriedkami štátneho rozpočtu v uplynulom roku skončilo schodkom vo výške 55 973 100 000 korún. Vláda spomínaným uznesením č. 481 prijala rozhodnutie uhradiť tento schodok vo výške 4 141,3 mil. korún úvermi prijatými v roku 2003 a vo výške 51 831,8 mil. korún vydaním štátnych dlhopisov v roku 2004. Ďakujem pekne za pozornosť.